정조 8년
校理李顯靖疏曰。伏以。臣本以樗櫟之散材。重之蒲柳之早衰。自分草野之跧伏。歌詠聖世之日月。猥蒙天地鴻造。出綰郡符。入叨臺省。自顧微分。榮已極矣。願已至矣。第以臣材地短拙。知識魯莽。無以效涓埃之報。只自攢手祝天。感戴恩私而已。乃於千萬夢想之外。猥廁瀛選。除命繼降。臣於是惝怳惶悸。莫知所以措躬之所。而召牌之下。不暇他顧。章皇出肅。暫登筵席者。蓋以義分之重也。竊伏念國家用人之法。大小輕重。各隨其宜。雖閒司漫窠。猶不敢踰分而濫據。況禁扄深嚴之地。非孤寒疎逖之蹤。所可冒蹲。橫經論思之責。非空疎蔑裂之資。所可濫竽。臣之少日所學。不過以尋摘之末。倖竊科第之名。而顧今神衰精耗。眼暗口吃。雖尋常句讀。亦不猶人。尙何望於講討獻替之益哉。方今聖學高明。講筵頻開。群彦濟濟。各效其才。如臣之衰邁譾劣者。徒恃寵靈。不量己分。抗顔逐隊於其間。則竊恐殿下則哲之明。有所傷損。而朝家擇選之法。由臣一人而虧壞。豈不爲當世有識之士。所可羞哉。反復思量。承膺無路。玆敢陳章號籲。伏願聖慈。天地父母。特賜矜諒。鐫遞臣職。以重公器。以安私分。千萬幸甚。臣不敢以見職自居。而平日區區所懷。有不能泯默。敢此條陳。伏願殿下。澄省焉。一曰。嚴懲討以正王法。嗚呼。亂臣賊子。何代無之。而未有如今日之甚。舊逆未討。新孽踵起。窩窟根柢。尙有未打破者。枝葉附麗。亦有未剪除者。此覆載之所難容。神人之所共憤。而三司之請討。便作謄傳古紙。殿下之靳許。只是隨例批下。經年閱歲。究竟無日。以殿下至誠惻怛。廓揮乾斷。快掃凶穢。使義理昭著。日月生輝。則是豈非仁者惡人之道耶。伏願殿下。不惜一怒之安。以幸宗社焉。二曰。懋實學以盡君德。於乎。惟我殿下。實超百王上三代之聖主也。臣竊覸摛文講義一冊。有以知聖學已至于高明。而非群下所能窺測。則殿下之所可勉者。不過以其所已知。行其所未盡而已。然竊念孔夫子。以生知之聖。尙有七十不踰矩之訓。夫子此言。蓋有獨覺其進。而非爲後學退託之言。則我殿下學問。安得無加勉於韋編之三絶乎。噫。帝王之學。與凡人自別。不必別求新奇於討論之中。不必過費穿鑿於訓誥之外也。翫平淡於菽粟之味。求坦易於官路之行。則義理自然呈露。心氣自然怡悅矣。堯欽舜恭。已有心法之相傳。而程朱乃以敬之一字。爲該動靜貫知行之要法。語其爲學之方。則不過存養而省察。致知而力行而已。所謂存養。卽戒愼所不覩。恐懼所不聞之謂。而非敬。無以戒懼矣。所謂省察。卽事之方來。審其是非。念之方萌。察其眞妄之謂。而非敬。無以省察矣。博學審問愼思明辨。非致知之謂乎。惟敬然後可以致知。非禮勿視聽言動。非篤行之謂乎。惟敬然後可以行之矣。凡此四者。卽君子爲學之實。而其成始成終之要。不出於一惺惺法耳。以殿下至誠惻怛。因其所已知。行其所未盡。而百尺之竿。猶進其步。九仞之井。要及其泉。則中和位育之功。拭目可覩。而況元良漸長。冊禮當前。左右輔弼之臣。以殿下之學。爲元良誦之。以殿下之德。爲元良勉之。而元良。聰明日開。學業日成。爲東方重离之休。則豈非我宗社億萬年無疆之福耶。伏願殿下。懋哉懋哉。三曰。勤修省以弭天災。臣嘗於洪範庶徵之休咎。有以知天人相應之妙矣。其雨暘燠寒風五者之驗。專在貌言視聽思五者之如何。則其或休而或咎者。雖出於高遠之天。而實繫於人主之一身。詩所謂曰朝曰明。游衍而出。王者豈空虛中模索之言耶。於乎。唯我殿下。實天縱之聖也。試以洪範中五事言之。則貌恭而肅矣。言從而乂矣。視明而哲矣。聽聰而謀矣。思睿而聖矣。其於五事之用。宜有庶徵之休。而奈何挽近以來。雨暘失宜。寒燠乖當。望秋之農。或不旱則水。將收之穀。或不風則雹。吾民之飢。甚於去歲。仁天之警。切於連年。其所以爲災者。不但轟燁之失候。星孛地動。疊出而示儆。則臣未知聖人治世之日。緣何故而致此耶。若不專諉於氣數之或然。而反求於人事之必然。則豈於蠖濩之中。造次之間。所謂五事之用。未盡於敬。而仁愛之天。欲使我聖上。日乾夕惕。增益其所未盡故耶。不然。則在下者。當此敷極之時。不至於歸極會極之功。故於赫之天。欲使我聖王。奮勵而成就之。使一世蕩蕩。偕之大道而然耶。是必有其故矣。伏願殿下。以至誠惻怛。念哉念哉。不徒爲一時弭災之念。而必要爲百世長治之道焉。四曰。急救活以鎭邦本。於乎。君以民爲天。民以食爲天。古之聖王。發政施仁。必以恤民爲本。制民之産。阜民之財。樂歲終身飽。凶年免死亡。使一夫一婦。無失其所。以殿下至誠惻怛。樂民之樂。憂民之憂。八方生靈。庶幾咸囿於鼓舞之中。而不意去年。天痒我稼。諸路告歉。民生嗷嗷。如在涸轍。顚壑之慮。散四之憂。迫在朝夕。前後綸音。辭旨懇惻。軍國之經費。進御之物膳。軍兵之身布。各邑之餉穀。或減或停。內以廟堂。體殿下至誠之德。宜無所不用其誠意。而蔀屋之下。多有絶炊之歎。道路之上。不無餓殍之患。未見古聖王恤民之效者。何哉。臣以爲國家無九年之蓄。而吾民有再告之飢矣。顧此生靈。所以望哺於吾君者。未知幾萬億也。漢廩之紅腐。雖或充溢。而齊棠之發貸。猶難周足。況去年賑濟之餘。公家之物力。已知其不贍矣。乃以有限之米穀。欲濟無限之窮饑者。豈不難乎。若無別般軫慮。別般變通。則後恐有匱乏難繼之患。此臣所以中夜無寐。思索不得者也。伏願殿下。以至誠惻怛之心。令廟堂。爛漫商礭。俾有終始之實效焉。五曰。用賢才以佐治平。於乎。殿下有聰明睿智之姿。有仁民愛物之心。誠加之意。則何爲而不成。何欲而不得。顧臣以爲。殿下雖欲變風俗賁至治。以合於三代之治。其勢。必不能者。何也。以人才之鮮有故也。夫才不借於異代。一世人。自足了一世事。無好人三字。自是封德彝之陋見。今日在廷臣僚。論道經邦。足以刷一世之精神。革一代之風化。然而大國五年之效。尙寥寥於今日。則豈非人才之難。有以坐之耶。朝廷之上。未見夔龍之賢。州縣之間。未聞龔黃之治。其眞無才而然耶。抑用之不盡其道而然耶。臣恐我殿下。求才之誠雖切。而取人之路不廣也。古人求賢。必從巖穴爲先。蓽門蓬戶之下。必有抱經講道之士。以殿下至誠惻怛。養之以道。敎之以法。用之以才。德之大小。取其類而錫之以爵秩。則草野罝兔之人。猶莫不聞風而興起。殿下夢寐之間。安知其良弼之賚。不如殷宗得賢於版築之下哉。伏願殿下垂念焉。六曰。崇儉約以矯侈風。噫。奢者。亂之本也。儉者。德之基也。帝堯之茅茨土階。大禹之菲衣薄食。皆是崇儉之德也。以殿下至誠惻怛。約之以禮。儉之以義。節財用而無侈華之飾。尙質素而無聲色之娛。則上自卿士大夫。下至輿儓賤品。宜不有奢濫之風。而至於今日。侈風漸肆。儉俗掃地。上所以飭勵者雖勤。而下所以從化者蔑如。以言乎服飾。則綺紈也。雕繪也。以言乎器用。則犀象也。金玉也。風俑於巨室而效之者。不顧其破家。習痼於高門。而慕之者不恤其賣田。女子之首飾。男子之冠佩。權價之輕重。幾費中人一家之産。昔之貴者好儉。今之賤者好奢。古之富者恥奢。今之貧者恥儉。貴賤無別。貧富相尙。則國用安得以不耗。民財安得以不渴。風俗又安得以不淆薄哉。伏願殿下。克崇儉德。以爲四方之表準焉。臣不自知駑下。無所見識。而敢以陳陋。瀆擾宸嚴者。蓋以蒙殿下剪拂之恩。而臣所叨之職。誠不容泯默故也。竊謂芻蕘之言。聖人必採。君父之前。有懷必達。此亦至誠所在。而以通上下之情者也。傳曰。不誠無物。聖人中和位育之功。皆從至誠中做來。則人主正百度理庶物者。其道不過曰誠而已。今我殿下。勵精圖治。宵旰憂勤。治道之緩急大小先後本末。無一事之或失。無一政之或闕。自漢唐以下。號爲明主哲辟。未有能彷彿者。則可以推之於唐虞殷周之盛。然而國綱日頹。俗習漸降。君上獨勤勞於上。而臣隣無對揚於下。架漏牽補。過了時日。其間或有目前之僥倖。而都兪吁咈之治。未嘗得見於朝著之上。臣恐殿下之學問高明。而所操者或未盡於其要。殿下之德業克崇。而所施者或未盡於其方而然耶。伏願殿下。以至誠惻怛。爲四字佩符。而爲今日大有爲之要領。則上所謂懲討也聖學也弭災也濟民也用人也崇儉也。自是次第間事耳。伏願殿下。不以人廢言。則宗社幸甚。臣民幸甚。答曰。省疏具悉。六條陳勉。嘉爾憂愛之忱。另欲體念。爾其勿辭察職。